Қонуни ҷумҳурии тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «дар бораи ипотека»

Қарори

Маҷлиси намояндагони Маҷлиси Олии Ҷумҳурии Тоҷикистон

Дар бораи қабул кардани Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ипотека»

Маҷлиси намояндагони Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ипотека» қабул карда шавад.

 **Раиси Маҷлиси намояндагони**

**Маҷлиси Олии Ҷумҳурии Тоҷикистон Ш. ЗУҲУРОВ**

**ш. Душанбе, 20 феврали соли 2013 № 1077**

Қарори

Маҷлиси миллии Маҷлиси Олии Ҷумҳурии Тоҷикистон

Дар бораи Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ипотека»

Маҷлиси миллии Маҷлиси Олии Ҷумҳурии Тоҷикистон Қонуни Ҷум­ҳу­рии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ипотека»-ро бар­ра­сӣ намуда,  **қарор мекунад:**

Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ипотека» ҷонибдорӣ карда шавад.

 **Раиси Маҷлиси миллии**

**Маҷлиси Олии Ҷумҳурии Тоҷикистон М.Убайдуллоев ш. Душанбе, 4 июли соли 2013 № 527**

**Моддаи 1.** Ба Қонуни Ҷумҳурии Тоҷикистон аз 20 марти соли 2008 «Дар бораи ипотека» (Ахбори Маҷлиси Олии Ҷумҳурии Тоҷикистон, с. 2008, №3, мод. 185; №10, мод. 798; с. 2010, №7, мод. 557) тағйиру иловаҳои зерин ворид карда шаванд:

1. Ба қисми 3 моддаи 7 пас аз калимаҳои «ҳуқуқи истифодаи замин» калимаҳои «бо ҳуқуқи бегона намудани он» илова карда шаванд.

2. Ба моддаи 8 қисми 3 бо мазмуни зайл илова карда шавад:

«3. Ҳуқуқи истифодаи қитъаи замин бо ҳуқуқи бегона намудани он, ки ба ду ва зиёда шахсони воқеӣ барои истифодаи якҷоя (бе ҷудокунии ҳиссаи ҳар як саҳмдор дар қитъаи замини умумӣ) дода шудааст, ҳангоми мавҷудияти розигии хаттии ҳамаи саҳмдорон мумкин аст ба гарав гузошта шавад.».

3. Дар қисми 2 моддаи 9 калимаҳои «Бонкҳои тиҷоратӣ ва дигар ташкилотҳои кредитӣ» ба калимаҳои «Ташкилотҳои қарзӣ» иваз карда шаванд.

4. Дар қисми 3 моддаи 11 калимаҳои «замини таъиноти кишоварзӣ» ба калимаҳои «замин бо ҳуқуқи бегона намудани он» иваз карда шаванд.

5. Ба моддаи 12 пас аз калимаи «иҷора» калимаи «, сервитут» илова карда шавад.

6. Дар моддаи 13 калимаи «қонунгузории» ба калимаҳои «тартиби муайяннамудаи Ҳукумати» иваз карда шавад.

7. Қисми 1 моддаи 23 дар таҳрири зайл ифода карда шавад:

«1. Молу мулки тибқи шартномаи ипотека ба гарав гузошташуда бо розигии гаравгир мумкин аст аз ҷониби гаравдеҳ ба дигар шахс бегона карда шавад, аз ҷумла бо роҳи фурӯш, тӯҳфа, иваз кардан ва гузаронидани он ба сифати саҳм ба молу мулки ширкату ҷамъияти хоҷагидорӣ ва ё аъзоҳаққии саҳмӣ ба молу мулки кооперативи тиҷоратӣ.».

8. Дар моддаи 33:

- ба қисми 2 ҷумлаи дуюм бо мазмуни зайл илова карда шавад: «Баъд аз бори аввал вайрон кардани мӯҳлати пардохт аз тарафи гаравгир ба гаравдеҳ огоҳинома фиристода, таъкид мегардад, ки агар қарз минбаъд дар мӯҳлати муқарраршуда пардохт нашавад, шартномаи ипотека вайронкарда ҳисобида шуда, маблағи қарз метавонад аз молу мулки ба гарав гузошташуда ситонида шавад.»;

- қисми 5 бо мазмуни зайл илова карда шавад:

«5. Гаравгир дар мӯҳлати на камтар аз 30 рӯзи тақвимӣ то ситонидани маблағи қарз аз молу мулки ба гарав гузошташуда бояд ба гаравдеҳ дар бораи иҷро накардани ӯҳдадориҳояш аз рӯи шартномаи ипотека огоҳиномаи хаттӣ бо зикри номгӯи ӯҳдадориҳои иҷронашуда пешниҳод намояд.».

9. Дар моддаи 45:

- қисми 1 дар таҳрири зайл ифода карда шавад:

«1. Гарави ҳуқуқи истифодаи қитъаҳои замин нисбат ба қитъаҳои замине, ки ҳуқуқи истифодаашон бе ҳуқуқи бегона намудани онҳо ба даст оварда шудааст, манъ аст.»;

- қисмҳои 4 ва 5 хориҷ карда шаванд.

10. Дар ном ва қисми 1 моддаи 46 калимаҳои «замини таъиноти кишоварзӣ» ба калимаҳои «замин бо ҳуқуқи бегона намудани он» иваз карда шаванд.

11. Ба моддаи 47 пас аз калимаҳои «қитъаи замин» калимаҳои «бо ҳуқуқи бегона намудани он» илова карда шаванд.

12. Дар моддаи 48:

- ба номи модда ва қисми 1 пас аз калимаҳои «ҳуқуқи истифодаи замини» калимаҳои «бо ҳуқуқи бегона намудани он» илова карда шаванд;

- ба қисми 2 пас аз калимаҳои «ҳуқуқи истифодаи замин» калимаҳои «бо ҳуқуқи бегона намудани он» илова карда шаванд;

- ба матни қисмҳои 3 ва 4 пас аз калимаҳои «ҳуқуқи истифодаи замини» ва «ҳуқуқи истифодаи замин» калимаҳои «бо ҳуқуқи бегона намудани он» илова карда шаванд;

- ба қисми 5 пас аз калимаҳои «ҳуқуқи истифодаи заминро» калимаҳои «бо ҳуқуқи бегона намудани он» илова карда шаванд;

- дар қисми 6 пас аз калимаҳои «ҳуқуқи истифодаи замин» калимаҳои «бо ҳуқуқи бегона намудани он» илова карда, калимаҳои «Қонуни мазкур» ба калимаҳои «қонунгузории Ҷумҳурии Тоҷикистон» иваз карда шаванд.

13. Дар моддаи 49:

- дар номи модда калимаҳои «замини таъиноти кишоварзӣ» ба калимаҳои «замин бо ҳуқуқи бегона намудани он» иваз карда шаванд;

- дар қисми 1 калимаҳои «замини таъиноти кишоварзӣ» ба калимаи «замин» иваз карда, пас аз калимаҳои «ҳуқуқи истифодаи онро» калимаҳои «бо ҳуқуқи бегона намудани он» илова карда шаванд;

- дар матни қисми 2 калимаҳои «замини таъиноти кишоварзӣ» ба калимаҳои «замин бо ҳуқуқи бегона намудани он» иваз карда шаванд.

**Моддаи 2.** Қонуни мазкур пас аз интишори расмӣ мавриди амал қарор дода шавад.

 **Президенти**

**Ҷумҳурии Тоҷикистон Эмомалӣ Раҳмон**

**ш. Душанбе, 22 июли соли 2013 № 994**

Рӯзномаи «Садои мардум» №97-99 (3082-3084) аз 1 августи соли 2013